**Grytelva Hytteforening**

Styremøte 17. august 2017 hos Roy Andersen, Lierskogen.

Tilstede: Knut Olav Furuseth, Ingolf Lundberg, Heidi Brastad, Astrid Løken Nordgård, Guri Hafsten Aalerud, Roy Andersen.

1. **Oppfølgingsaker fra forrige styremøte.**

- Opprette Vippsnr. og sette opp kasser med informasjon om frivillig bidrag til å dekke brøytekostnader. Kassene settes opp ved løypestart (2 stk.). Heidi ordner Vippsnr.

- Sende ut spørreskjema til medlemmene om hva de ønsker at styret i hytteforeningen skal gjøre for dem. Knut Olav utformer spørreskjema.

- Gjennomføre møte med Sigdal kommune. Ansv: Knut Olav

- Fortsette arbeidet med utskifting av skilt som trenger fornyelse. Ansv.: Astrid

- Rydding på hjemmesiden. Ingolf har ryddet mye, og jobber videre med saken

**2. Prosjekter vi ønsker å gjennomføre.**

I tiden fremover vil styret prioritere følgende aktiviteter/prosjekter:

- **«Grunntjern Rundt**». Vi ønsker å få gått opp, merket og utbedret løypa rundt Grunntjern. Løpa må merkes i sørenden med blåmalt pil og med blåmerking på trær for at man kan se hvor stien går. Når det gjelder passering ved rasområdene, vil vi arrangere dugnad til våren for sammen å få til en utbedring slik at man kan passere rasområdene. Dette må sannsynligvis gjentas hvert år etter vårflommen.

Astrid bestiller skilt, Ingolf er ansvarlig for sammenkalling til dugnad.

- **Badeplasser.**

Styret vil skaffe oversikt og informere om kvaliteten på badeplasser langs Grytelva-vassdraget. Så langt har vi identifisert følgende badeplasser som bør kartlegges nærmere:

1. Ved demningen for Grytevatn (hvor hytteforeningen har satt opp benk)

2. Nordenden av Grunntjern (hvor hytteforeningen har satt opp benk)

3. Øgnevatn - ved demningen. (hvor hytteforeningen har satt opp benk)

4. Ved parkeringsplassen ved Tråenvann. (Grunneier har laget «strand»)

5. I elva ved Flagskogen.

6. Ved brua inn ved Rollag-veien

7. Litt nord for brua ved Rollagveien

VI legger ut info om badeplassene på hjemmesiden vår og informerer på Facebook til neste sommer.

Styremedlemmene som bor nærmest inspiserer nærmeste badeplasser. Gjennomgås neste styremøte. Astrid bestiller skilt med badeplass-symbol.

- **Sykkelturmuligheter**

På UT.no finnes det flere forslag til sykkelturer i området vårt. Dette kan vi informere medlemmene våre om når vi sender ut info. Styret vil ta initiativ til en «årets sykkeltur». Forslag om førstesykkeltur til Pavelund. Knut Olav vil testsykle denne turen i løpet av høsten. Når vi foreslår denne sykkelturen, vil vi også kunne fortelle om terreng, eventuelle opplevelser, vanskelighetsgrad (for barn?), etc.

**3. Finansiering av prosjekter.**

Hytteforeningen har lite midler til å gjennomføre prosjekter som koster. For å gjennomføre det skiløypesystemet vi har vedtatt er vi i år avhengig av ekstra midler. Vi vil satse på frivillig bidrag og på å øke medlemstallet. Medlemskontingenten alene kan ikke dekke dette. Vi vil ikke søke Gjensidigestiftelsen om bidrag til de prosjektene vi har nå.

**4. Hvordan kommunisere direkte med medlemmene?**

Styret ser at vi må bli bedre på informasjon til medlemmene. Vi bør sende ut medlemsinformasjon på e-post for å knytte medlemmene til foreningen og for å fortelle dem hva styret arbeider med. Det er få medlemmer som ikke har e-postadresse, og disse må få sendt informasjonen med vanlig post.

Heidi har adresselisten og sørger for utsendelsen når hun mottar medlemsinformasjonen fra Knut Olav.

**5. Sopptur.**

Tor Hermansen får besøk av soppkyndig Bjarne Andersen, og har tilbudt seg å arrangere sopptur som tidligere år. Det blir derfor sopptur lørdag 9. september. Knut Olav avtaler med Tor Hermansen og legger ut nærmere informasjon om arrangementet på FB.

**6. Dialog med veistyret om kommentarer på Facebook.**

Det har foregått en diskusjon på Grytelva Hytteforenings Facebook sider angående veistandard og priser for vedlikehold av veien. Styret i Veiforeningen har diskutert dette og vedtatt at de finner det lite ønskelig å svare på slike innlegg. Styret vårt diskuterte saken og sier seg enig med Veiforeningen. Knut Olav vil formulere en kommentar fra styret og sette det inn på Facebook.

**7. Bladet Hytte og Fritid.**

Fra bladet har vi mottatt en link slik at vi kan lese bladet digitalt. Heidi sender denne linken videre til alle medlemmene våre.

**8. Neste styremøte** 21. september 2017 - hvor? Ref. Guri